Helga de Alvear

Helga de Alvear  (Kirn, Alemaña, nel 1936 - Mairil, 2 de hebreru del 2025) hue una galerista i colecionista d'arti alemana residenti n'España, país aondi esmençó i desenroó la su atividá profissional entrenacional.

 Biografía 
La su nacencia hue ena ciá de Kirn n'Alemaña, nel 1936. Estuyó ena escuela Salem, ena Lausana en Ginebra i amás en Londri, aondi acontinó los sus estuyus por un añu. Nel 1957, cona edá de ventiun añus, vinu pa España pa deprendel español i pa estuyal Coltura Hispánica ena Nuversidá Complutensi de Mairil, aondi conoció al arquitetu Jaime de Alvear, col qu'endispués s'aconyugó i vivió en Mairil, aondi tuvo tres ijas mentás María, Ana i Patricia. El ventinuevi de novembri del 2006 enhundó la Hundación Helga de Alvear, cona séi en Caçris, qu'es una entidá coltural utónoma i endependienti. Sempri anduvu mu agralecía col acebimientu estremeñu hata que ala finiquita espenó en Miaril el dos de hebreru del 2025.

 Correúra profissional 
Dispués de conocel ala galerista Juana Mordó nel 1967, tuvu sociedá conos artistas del grupu de Cuenca  de El Paso, lo que le hizu ca vés tenel mas interés pola amósfera artística española i assina esmenzó la su coleción d'arti. N'aneru del 1980 hormó prantilla dela galería Juana Mordó, aondi alquirió la conocencia de dereción i del mundu artísticu entrenacional. Amás tuvu la participación enas ferias comu Art Basel, Fiac en París o la Feria de Colonia i tamién la calavoración pala criación dela feria de ARCO nel 1982. Hue una delas hundaoras dela Hundación Museu Reina Sofía de Mairil.

Nel 2006 hizu la Hundación Helga de Alvear i el Museu d'Arti Contemporániu Helga de Alvear ena ciá de Caçris, comu respuesta al deseu della de tenel la su coleción ala disposición dela socieá i al interés de varias estitucionis púbricas estremeñas de sumenistral dun centru d'envestigación delas artis práticas contemporánias a Caçris.

Amás dela su atividá profissional, duranti añus desenroó la su grandi passión qu'era el colecionismu d'arti, possimenti dela segundera mitá del siegru XX, pos comu dixu nuna entrevista, la su coleción tenía de sel dendi los añus cincuenta palantri i no guipal patrás.​ La su coleción esta considerá por especialistas abondu, comu la mas emportanti d'obras d'arti moernu n'España i una delas prencipais d'Uropa. Tié mas de tres mil pieças de mas de quinientus artistas d'España i entrenacionais​ i ain pinturas i escolturas de deferentis estilus i hormatus, assin comu vídius i estalacionis, con munchas obras en papel i afotus.

La su coleción la donó ala Comunidá Utónoma d'Estremaúra, enque tamién hizu angunas mas. Una hecha ala Hundación Museu Reina Sofía en Mairil, dela galería Juana Mordó,​dela serii d'afotus Türken in Deutschland (Turcus n'Alemaña) dela germana Cándida Höfer​y, duna obra del suiçu Rémy Zaugg i hechas pal 1997, 2016 i 2017. Sotra hecha ala Real Academia delas Bellas Artis de San Fernandu en Mairil, nel 2011 i hormá por cincuenta i sieti obras d'arti moernu, que hue mentá comu Legado Juana Mordó-Helga de Alvear i qu'era propiedá della mesma. Esta donación hue considerá pol diretol d'esta estitución Antonio Bonet, comu'l mas grandi legau d'arti d'ogañu que tién l'Academia.

 Premius i reconocencias 
 2007 Medalla d'Estremaúra.
 2008 Medalla d'Oru al méritu enas Bellas Artis del Ministeriu de Coltura español.
 2011 Medalla de Caçris.
 2012 Premiu dela Hundación Arti i Mecenasgu ena categoría Colecionista.
 2020 Medalla Entrenacional delas Artis dela Comunidá de Mairil 2020.
 2023 Premiu Patrimoñu 2023, que concedi el Grupu de Ciais Patrimoñu dela Umanidá.
 2024 Medalla al Méritu Coltural del Goviernu de Purtugal.

 Referencias 

 Biblografía 
 BENHAMOU-HUET, Judith. Global Collectors/Collectionneurs du monde. Prólogu de Samuel Keller. Paris. Éditions Phébus, nel 2008. Bordeaux: Éditions Cinq Sens, 2008. ISBN 978-2-75-290328-0.
 HERSTATT, Claudia. Women Gallerists in the 20th and 21st Centuries. Ostfildern: Hatje Cantz Verlaj, nel 2008. ISBN 978-3-7757-1975-9E
 OBRIST, Hans Ulrich (Ed.). Conversa en Caçris con Hans Ulrich Obrist. Caçris, Centru delas Artis Visuais Hundación Helga d'Alvear, nel 2012. ISBN 978-84-934916-3-5
 REMEDIOS LASSO, Javier. Helga de Alvear. Los cimientus duna grandi coleción. Tessi dotoral, Nuversidá d'Estremaúra, nel 2016.
 WYSS, Kurt. Looking back at Art Basel. Basel: Schwabe AG Verlag, nel 2009. ISBN 978-3-7965-2604-6. BENHAMOU-HUET, Judith. Global Collectors/Collectionneurs du monde. Prólogu de Samuel Keller. Paris. Éditions Phébus, nel 2008. Bordeaux: Éditions Cinq Sens, nel 2008. ISBN 978-2-75-290328-0

 Atijus p'ahuera 

 Página web de la Galería Helga de Alvear Ena ciá de Mairil.
 Página web del Museo Helga de Alvear Ena ciá de Caçris.

Categoría:Artis